CELEX: 32018R1643
Language: fi
Date: 2018-07-13 00:00:00
Title: Komission delegoitu asetus (EU) 2018/1643, annettu 13 päivänä heinäkuuta 2018, Euroopan parlamentin ja neuvoston asetuksen (EU) 2016/1011 täydentämisestä vertailuarvon hallinnoijan julkaiseman vertailuarvoselvityksen sisällön ja sen päivittämistapausten täsmentämistä koskevilla teknisillä sääntelystandardeilla (ETA:n kannalta merkityksellinen teksti.)

5.11.2018   
               
               
                  FI
               
               
                  Euroopan unionin virallinen lehti
               
               
                  L 274/29
               
            
         KOMISSION DELEGOITU ASETUS (EU) 2018/1643,
         annettu 13 päivänä heinäkuuta 2018,
         Euroopan parlamentin ja neuvoston asetuksen (EU) 2016/1011 täydentämisestä vertailuarvon hallinnoijan julkaiseman vertailuarvoselvityksen sisällön ja sen päivittämistapausten täsmentämistä koskevilla teknisillä sääntelystandardeilla
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon rahoitusvälineissä ja rahoitussopimuksissa vertailuarvoina tai sijoitusrahastojen arvonkehityksen mittaamisessa käytettävistä indekseistä ja direktiivien 2008/48/EY ja 2014/17/EU sekä asetuksen (EU) N:o 596/2014 muuttamisesta 8 päivänä kesäkuuta 2016 annetun Euroopan parlamentin ja neuvoston asetuksen (EU) 2016/1011 (1) ja erityisesti sen 27 artiklan 3 kohdan neljännen alakohdan,
         sekä katsoo seuraavaa:
         
                     (1)
                  
                  
                     Asetuksen (EU) 2016/1011 27 artiklan 1 kohdan mukaan hallinnoijan on julkistettava vertailuarvoselvitys sellaisesta vertailuarvosta tai tarvittaessa vertailuarvoryhmästä, jota voidaan käyttää unionissa.
                  
               
                     (2)
                  
                  
                     Vertailuarvoselvityksien olisi sisällettävä kattavat tiedot markkina- ja taloustilanteesta, jota vertailuarvolla tai vertailuarvoryhmällä on tarkoitus mitata, sekä perustelut sille, milloin kyseisen markkina- tai taloustilanteen mittaus saattaa muuttua epäluotettavaksi. Tämä on tärkeää, koska nykyiset ja mahdolliset käyttäjät tarvitsevat tällaisia tietoja voidakseen muodostaa perusteellisen käsityksen vertailuarvosta tai vertailuarvoryhmästä.
                  
               
                     (3)
                  
                  
                     Vertailuarvoselvityksissä olisi mainittava vertailuarvomenetelmien osat, joihin liittyy harkintavaltaa, sekä menettely harkintavallan käytön mahdollista jälkiarviointia varten. Nämä tiedot ovat keskeisiä sen varmistamiseksi, että nykyiset ja mahdolliset käyttäjät ymmärtävät, että vertailuarvo tai vertailuarvoryhmä on altis manipuloinnille.
                  
               
                     (4)
                  
                  
                     Erityyppisiin vertailuarvoihin (eli säänneltyihin tietoihin perustuviin vertailuarvoihin, korkokantojen vertailuarvoihin, hyödykkeiden vertailuarvoihin, kriittisiin vertailuarvoihin, merkittäviin vertailuarvoihin ja muihin kuin merkittäviin vertailuarvoihin) sovelletaan erilaisia vaatimuksia asetuksen (EU) 2016/1011 nojalla. Sen vuoksi vertailuarvoselvityksessä olisi täsmennettävä selkeästi ja yksiselitteisesti, mihin vertailuarvotyyppiin tai -tyyppeihin vertailuarvo tai vertailuarvoryhmä kuuluu.
                  
               
                     (5)
                  
                  
                     Kriittisten vertailuarvojen tapauksessa vertailuarvoselvityksen olisi sisällettävä lisätietoja siitä, miksi vertailuarvoa pidetään kriittisenä asetuksen (EU) 2016/1011 nojalla, jotta nykyisillä ja mahdollisilla käyttäjillä olisi käytettävissään tiedot, jotka ne tarvitsevat ymmärtääkseen, miksi vertailuarvoa pidetään kriittisenä.
                  
               
                     (6)
                  
                  
                     Säänneltyjen tietojen käyttö vapauttaa hallinnoijat ja niiden tietolähteet tietyistä asetuksessa (EU) 2016/1011 säädetyistä velvoitteista. Säänneltyihin tietoihin perustuvien vertailuarvojen osalta hallinnoijien olisi siksi mainittava tietojensa alkuperä ja syyt siihen, miksi vertailuarvo luokitellaan säänneltyihin tietoihin perustuvaksi vertailuarvoksi.
                  
               
                     (7)
                  
                  
                     Korkokantojen vertailuarvojen ja hyödykkeiden vertailuarvojen on erityisluonteensa vuoksi oltava tiettyjen asetuksen (EU) 2016/1011 liitteiden kohtien mukaisia sen sijaan tai sen lisäksi, että ne ovat mainitun asetuksen II osaston säännösten mukaisia. Tällaisten vertailuarvojen hallinnoijien olisi viitattava vertailuarvoselvityksessä tähän seikkaan, jotta nykyiset ja mahdolliset käyttäjät olisivat siitä tietoisia.
                  
               
                     (8)
                  
                  
                     Kriittisten vertailuarvojen hallinnoijien on asetuksen (EU) 2016/1011 mukaan noudatettava lujitettua sääntelyjärjestelmää. Siksi on tärkeää, että nykyisille ja mahdollisille käyttäjille ilmoitetaan tästä asianmukaisesti.
                  
               
                     (9)
                  
                  
                     Jos vertailuarvolla on erilaisten vertailuarvotyyppien ominaispiirteitä, tämän asetuksen säännöksiä, jotka koskevat tällaisia erilaisia vertailuarvotyyppejä, olisi sovellettava yleisten julkistamisvaatimusten ohella ja lisäksi, jotta nykyiset ja mahdolliset käyttäjät saisivat kattavasti tietoa vertailuarvon kaikista ominaispiirteistä.
                  
               
                     (10)
                  
                  
                     Suhteellisuusperiaatteen mukaisesti tässä asetuksessa ei haluta asettaa kohtuutonta hallinnollista rasitetta merkittävien ja muiden kuin merkittävien vertailuarvojen hallinnoijille vaan rajoitetaan sitä tietojen joukkoa, joka merkittävien ja muiden kuin merkittävien vertailuarvojen vertailuarvoselvitykseen on sisällytettävä.
                  
               
                     (11)
                  
                  
                     Tämä asetus perustuu teknisten sääntelystandardien luonnoksiin, jotka Euroopan arvopaperimarkkinaviranomainen on toimittanut komissiolle.
                  
               
                     (12)
                  
                  
                     Euroopan arvopaperimarkkinaviranomainen on järjestänyt avoimia julkisia kuulemisia tämän asetuksen perustana olevista teknisten sääntelystandardien luonnoksista, analysoinut niihin mahdollisesti liittyviä kustannuksia ja hyötyjä sekä pyytänyt lausunnon Euroopan parlamentin ja neuvoston asetuksen (EU) N:o 1095/2010 (2) 37 artiklalla perustetulta arvopaperimarkkina-alan osallisryhmältä.
                  
               
                     (13)
                  
                  
                     Johdonmukaisesti sen delegoidun asetuksen kanssa, jossa täsmennetään niiden käytännesääntöjen osia, jotka tietolähteiltä saataviin syöttötietoihin perustuvien vertailuarvojen hallinnoijien on laadittava, on aiheellista lykätä tämän delegoidun asetuksen soveltamista kahdella kuukaudella,
                  
               ON HYVÄKSYNYT TÄMÄN ASETUKSEN:
         
            1 artikla
            Yleiset julkistamisvaatimukset
            
               1.   Vertailuarvoselvityksessä on mainittava
               
                           a)
                        
                        
                           selvityksen julkaisupäivämäärä ja soveltuvin osin sen uusimman päivityksen päivämäärä;
                        
                     
                           b)
                        
                        
                           vertailuarvon tai vertailuarvojen kansainvälinen arvopaperin yksilöivä tunnus (ISIN), jos sellainen on saatavilla; vertailuarvoryhmän osalta selvityksessä voidaan vaihtoehtoisesti ilmoittaa, missä ISIN-tunnukset ovat julkisesti ja maksutta saatavilla;
                        
                     
                           c)
                        
                        
                           se, määritetäänkö vertailuarvo tai jokin vertailuarvoryhmään kuuluvista vertailuarvoista käyttäen syöttötietojen toimituksia;
                        
                     
                           d)
                        
                        
                           se, luokitellaanko vertailuarvo tai jokin vertailuarvoryhmään kuuluvista vertailuarvoista johonkin niistä vertailuarvotyypeistä, jotka luetellaan asetuksen (EU) 2016/1011 III osastossa, mukaan lukien säännös, jonka nojalla vertailuarvo luokitellaan kyseiseen tyyppiin.
                        
                     
            
               2.   Markkina- tai taloustilanteen määrittämiseksi vertailuarvoselvityksen on sisällettävä vähintään seuraavat tiedot:
               
                           a)
                        
                        
                           yleinen kuvaus markkina- tai taloustilanteesta;
                        
                     
                           b)
                        
                        
                           mahdollisuuksien mukaan markkina- tai taloustilanteen maantieteelliset rajat;
                        
                     
                           c)
                        
                        
                           kaikki muut tiedot, joita hallinnoijan on kohtuullista pitää merkityksellisinä tai hyödyllisinä sen perusteella, että ne auttavat vertailuarvon nykyisiä tai mahdollisia käyttäjiä saamaan käsityksen markkina- tai taloustilanteen merkityksellisistä erityispiirteistä, mukaan lukien vähintään seuraavat tekijät, siinä määrin kuin niistä on saatavilla luotettavia tietoja:
                           
                                       i)
                                    
                                    
                                       tiedot tosiasiallisista tai mahdollisista markkinatoimijoista;
                                    
                                 
                                       ii)
                                    
                                    
                                       maininta markkina- tai taloustilanteen laajuudesta.
                                    
                                 
                     
            
               3.   Sen määrittämiseksi, mitä rajoituksia vertailuarvolla voi olla ja missä olosuhteissa markkina- tai taloustilanteen mittaaminen voi muuttua epäluotettavaksi, vertailuarvoselvityksen on sisällettävä vähintään seuraavat tiedot:
               
                           a)
                        
                        
                           kuvaus olosuhteista, joissa hallinnoijalla ei ole riittäviä syöttötietoja vertailuarvon määrittämiseksi menetelmien mukaisesti;
                        
                     
                           b)
                        
                        
                           tarvittaessa kuvaus tapauksista, joissa vertailuarvon määrittämisessä käytettyjen menetelmien tarkkuutta ja luotettavuutta ei voida enää taata, esimerkiksi kun hallinnoija katsoo markkinoiden likviditeetin käyneen riittämättömäksi;
                        
                     
                           c)
                        
                        
                           kaikki muut tiedot, joita hallinnoijan on kohtuullista pitää merkityksellisinä tai hyödyllisinä sen perusteella, että ne auttavat nykyisiä tai mahdollisia käyttäjiä saamaan käsityksen olosuhteista, joissa markkina- tai taloustilanteen mittaaminen saattaa muuttua epäluotettavaksi, mukaan lukien kuvaus siitä, mitkä tekijät saattavat muodostaa poikkeuksellisen markkinatapahtuman.
                        
                     
            
               4.   Niiden valvontajärjestelyjen ja sääntöjen täsmentämisessä, joilla säännellään kaikenlaista hallinnoijan ja tietolähteiden tekemää päättelyä tai harkintavaltaa vertailuarvon tai vertailuarvojen laskennan yhteydessä, vertailuarvoselvityksen on sisällettävä yhteenveto kustakin sen menettelyn vaiheesta, jolla harkintavallan käyttöä arvioidaan jälkikäteen, sekä selkeä maininta kaikkien niiden henkilöiden asemasta, jotka vastaavat arviointien tekemisestä.
            
            
               5.   Kun vertailuarvoselvityksessä kuvataan menetelmien arviointimenettelyjä, siinä on ainakin esitettävä yhteenveto menetelmien olennaisia muutoksia koskevista julkisista kuulemismenettelyistä.
            
            
               6.   Edellä olevia 3 kohdan c alakohtaa ja 5 kohtaa ei sovelleta vertailuarvoselvitykseen, kun on kyse
               
                           a)
                        
                        
                           merkittävästä vertailuarvosta; tai
                        
                     
                           b)
                        
                        
                           vertailuarvoryhmästä, johon ei kuulu kriittisiä vertailuarvoja ja joka ei koostu yksinomaan muista kuin merkittävistä vertailuarvoista.
                        
                     
            
               7.   Kun on kyse merkittävän vertailuarvon tai yksinomaan muista kuin merkittävistä vertailuarvoista koostuvan vertailuarvoryhmän vertailuarvoselvityksestä,
               
                           a)
                        
                        
                           seuraavia tämän artiklan säännöksiä ei sovelleta:
                           
                                       i)
                                    
                                    
                                       2 kohdan c alakohta;
                                    
                                 
                                       ii)
                                    
                                    
                                       3 kohdan b ja c alakohta;
                                    
                                 
                                       iii)
                                    
                                    
                                       4 ja 5 kohta; ja
                                    
                                 
                     
                           b)
                        
                        
                           2 kohdan a ja b alakohdassa asetettujen vaatimusten voidaan katsoa täyttyvän, jos vertailuarvoselvityksessä on selkeä viittaus julkaistuun asiakirjaan, joka sisältää samat tiedot ja on maksutta saatavilla.
                        
                     
            
               8.   Hallinnoijat voivat sisällyttää vertailuarvoselvitystensä loppuun lisätietoja, mutta jos se tehdään viittaamalla julkaistuun asiakirjaan, joka sisältää nämä tiedot, asiakirjan on oltava maksutta saatavilla.
            
         
         
            2 artikla
            Säänneltyihin tietoihin perustuvia vertailuarvoja koskevat erityiset julkistamisvaatimukset
            Niiden tietojen lisäksi, jotka on 1 artiklan mukaan annettava säänneltyihin tietoihin perustuvasta vertailuarvosta tai tarvittaessa säänneltyihin tietoihin perustuvasta vertailuarvoryhmästä, vertailuarvoselvityksessä on mainittava syöttötietojen kuvauksen yhteydessä ainakin seuraavat tiedot:
            
                        a)
                     
                     
                        käytettyjen syöttötietojen lähteet;
                     
                  
                        b)
                     
                     
                        kunkin lähteen osalta asiaankuuluva tyyppi, sellaisena kuin se on lueteltuna asetuksen (EU) 2016/1011 3 artiklan 1 kohdan 24 alakohdassa.
                     
                  
         
            3 artikla
            Korkokantojen vertailuarvoja koskevat erityiset julkistamisvaatimukset
            Niiden tietojen lisäksi, jotka on 1 artiklan mukaan annettava korkokantojen vertailuarvosta tai tarvittaessa vertailuarvoryhmästä, vertailuarvoselvityksessä on mainittava ainakin seuraavat tiedot:
            
                        a)
                     
                     
                        käyttäjille tarkoitettu viite lisäsääntelyjärjestelmään, jota sovelletaan korkokantoihin asetuksen (EU) 2016/1011 liitteen I mukaisesti;
                     
                  
                        b)
                     
                     
                        kuvaus järjestelyistä, jotka on otettu käyttöön kyseisen liitteen noudattamiseksi.
                     
                  
         
            4 artikla
            Hyödykkeiden vertailuarvoja koskevat erityiset julkistamisvaatimukset
            Niiden tietojen lisäksi, jotka on 1 artiklan mukaan annettava hyödykkeiden vertailuarvosta tai tarvittaessa vertailuarvoryhmästä, vertailuarvoselvityksessä on mainittava ainakin seuraavat tiedot:
            
                        a)
                     
                     
                        se, sovelletaanko vertailuarvoon tai vertailuarvoryhmään asetuksen (EU) 2016/1011 II osaston vaatimuksia vai liitettä II kyseisen asetuksen 19 artiklan mukaisesti;
                     
                  
                        b)
                     
                     
                        perustelut sille, miksi kyseisen asetuksen II osastoa tai liitettä II sovelletaan;
                     
                  
                        c)
                     
                     
                        keskeisten termien määritelmissä lyhyt kuvaus kriteereistä, joiden perusteella määritellään asiaankuuluva kohde-etuutena oleva fyysinen hyödyke;
                     
                  
                        d)
                     
                     
                        tarvittaessa maininta siitä, missä julkaistaan selvitykset, jotka hallinnojan on liitteen II kohdan 7 mukaan julkaistava.
                     
                  
         
            5 artikla
            Kriittisiä vertailuarvoja koskevat erityiset julkistamisvaatimukset
            Niiden tietojen lisäksi, jotka on 1 artiklan mukaan annettava kriittisestä vertailuarvosta tai tarvittaessa vertailuarvoryhmästä, joka sisältää vähintään yhden kriittisen vertailuarvon, vertailuarvoselvityksessä on mainittava ainakin seuraavat tiedot:
            
                        a)
                     
                     
                        käyttäjille osoitettu maininta siitä, että kriittisiin vertailuarvoihin sovelletaan lujitettua sääntelyjärjestelmää asetuksen (EU) 2016/1011 nojalla;
                     
                  
                        b)
                     
                     
                        selostus siitä, miten käyttäjät saavat tietoa mahdollisesta vertailuarvon julkaisemisen lykkäämisestä tai uudelleenmäärityksestä, mukaan lukien toimenpiteiden (oletettu) kesto.
                     
                  
         
            6 artikla
            Päivitykset
            Vertailuarvoselvitystä on päivitettävä asetuksen (EU) 2016/1011 27 artiklan 1 kohdan kolmannessa alakohdassa tarkoitettujen tapausten lisäksi aina, kun selvitykseen sisältyvät tiedot eivät enää pidä paikkaansa tai ole riittävän täsmällisiä, ja joka tapauksessa seuraavissa tapauksissa:
            
                        a)
                     
                     
                        kun vertailuarvon tyyppi muuttuu;
                     
                  
                        b)
                     
                     
                        kun vertailuarvon tai jonkin vertailuarvoryhmään kuuluvan vertailuarvon määritysmenetelmät muuttuvat olennaisesti.
                     
                  
         
            7 artikla
            Voimaantulo ja soveltaminen
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            Sitä sovelletaan 25 päivästä tammikuuta 2019.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 13 päivänä heinäkuuta 2018.
            
               
                  Komission puolesta
               
               
                  Puheenjohtaja
               
               Jean-Claude JUNCKER
            
         
         
            (1)  EUVL L 171, 29.6.2016, s. 1.
         
            (2)  Euroopan parlamentin ja neuvoston asetus (EU) N:o 1095/2010, annettu 24 päivänä marraskuuta 2010, Euroopan valvontaviranomaisen (Euroopan arvopaperimarkkinaviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/77/EY kumoamisesta (EUVL L 331, 15.12.2010, s. 84).